Publication: Magyar Közlöny
Issue: MK-2011-50 (Year: 2011, Number: 50)
Era: contemporary
Section: 2011. évi XLV. törvény
Paragraph Index: 366

52. Cikk Ratifikálás, elfogadás vagy jóváhagyás PP-98 A jelen Alapokmányt és az Egyezményt bármely aláíró Tagállam saját alkotmányos szabályai szerint egyidejűleg ratifikálja, fogadja el vagy hagyja jóvá egyetlen okmányban. Ezen okmányt a lehető legrövidebb időn belül letétbe kell helyezni a főtitkárnál. A főtitkár értesíti a Tagállamokat minden ilyen okmány letétbe helyezéséről. PP-98 1) A jelen Alapokmány és az Egyezmény hatálybalépésének napjától számított kétéves időszak alatt az aláíró Tagállam akkor is élvezi a jelen Alapokmány 25-28. pontjában a Tagállamok részére biztosított jogokat, ha még nem helyezte letétbe a ratifikálási, elfogadó vagy jóváhagyó okmányt a fenti 208. pont szerint. PP-98 2) A jelen Alapokmány és az Egyezmény hatálybalépésének napjától számított kétéves időszak végétől az az aláíró Tagállam, amely nem helyezte letétbe a ratifikálási, elfogadó vagy jóváhagyó okmányt a fenti 208. pont szerint, többé nem jogosult arra, hogy szavazzon az Egyesület értekezletein, a Tanács ülésein, az Egyesület bármely Szektorának ülésein, vagy a jelen Alapokmány és az Egyezmény rendelkezései szerint levelezés útján lefolytatott konzultáció keretében mindaddig, amíg ezt az okmányt letétbe nem helyezte. Ez nem érinti a szavazati jogokon kívüli egyéb jogait. Miután a jelen Alapokmány és az Egyezmény a jelen Alapokmány 58. cikke szerint hatályba lépett, a ratifikálási, elfogadó vagy jóváhagyó okmány akkor válik hatályossá, amikor a főtitkárnál letétbe helyezik.

Source: https://magyarkozlony.hu/hivatalos-lapok/e3339daad8c719543a0a746c9ab57c0d11664269/dokumentumok/6aa1b501a75b72047902a0012f336dcf2da8534d/letoltes